О П Р Е Д Е Л Е Н И Е

№ 330

гр. София 01.10.2018 г.

Върховният касационен съд на Република България, Четвърто гражданско отделение, в закрито заседание на двадесет и осми септември две хиляди и осемнадесета година в състав:

ПРЕДСЕДАТЕЛ:СТОИЛ СОТИРОВ

ЧЛЕНОВЕ:ВАСИЛКА ИЛИЕВА

ЗОЯ АТАНАСОВА

изслуша докладваното от съдията ВАСИЛКА ИЛИЕВА ч.гр.дело №3380/2018г.

Производството е по чл.274, ал.3, т.1 ГПК.

Образувано е по подадена частна касационна жалба от Комисията за противодействие на корупцията и отнемане на незаконно придобитото имущество, представлявана от Д.Д.-Г. – старши инспектор в ТД на КПКОНПИ – В., против определение №383/03.07.2018г. по възз.ч.гр.д. №312/2018г. по описа на Апелативен съд – Варна, с което е потвърдено определение №404/17.05.2018г., постановено в закрито съдебно заседание по гр.д. №93/2018г. по описа на Окръжен съд – Разград, с което е прекратено производството по делото.

За да се произнесе съдът е приел, че срокът за извършване на „предварителна проверка“ по чл.21, ал.2 ЗОПДНПИ /отм./, чиято максимална продължителност е регламентирана в чл.27 ЗОПДНПИ /отм./ в размер на година и половина, е преклузивен. При преценка на установените факти съдът е приел, че в настоящият случай, искът за отнемане в полза на държавата на незаконно придобито имущество е предявен в съда на 16.04.2018г.,след решение от 17.01.2018г.на Комисията,а преклузивният едногодишен срок по чл.27, ал.1 ЗОПДНПИ /отм./ е изтекъл на 02.03.2017г. /след продължаването му с още шест месеца/, поради което производството за отнемане на незаконно придобитото имущество, образувано въз основана на взето решение и предявена искова молба от КОНПИ, е недопустимо и следва да бъде прекратено.

В частната касационна жалба са изложени доводи за неправилност на обжалваното определение, поради допуснати съществени нарушения на процесуалния закон. Иска се неговата отмяна и продължаване на производството по делото.

Жалбоподателят се позовава на основанията по чл.280, ал.1, т.1 и т.3 ГПК за допускане до касационно обжалване, като е изложил подробни съображения. Поддържа, че обжалваното определение противоречи на практиката на ВКС и прилага преписи от съдебни актове, а от друга страна твърди, че поставеният въпрос относно характера на срока за извършване на предварителна проверка по чл.27, ал.1 и ал.2 ЗОПДНПИ /отм./ е от значение за точното прилагане на закона и за развитието на правото. Заявява и че е атакуваното определение е очевидно неправилно, поради което и на основание чл.280, ал.2, предл.3 ГПК подлежи на касационно обжалване.

Ответниците по частната жалба – Г.М.С. и С.А.С. не са подали писмен отговор и не вземат становище.

Върховният касационен съд, състав на ІV г.о., намира, че изходът по делото е в зависимост от разрешението на въпроса „Какво е правното значение на изтичането на срока за проверка по чл.15 ал.2 ЗОПДИППД (отм.), съответно по чл.27 ал.1 и 2 ЗОДНПИ (отм.) и чл.112 ал.1 и 2 ЗПКОНПИ, за възникването надлежното упражняване и съществуването на правото на иск и на материалното право на държавата за отнемане на имущество, придобито от престъпна дейност и на незаконно придобито имущество, т.е преклузивен или инструктивен е предвиденият в чл.15, ал.2 от ЗОПДИППД /отм./, съответно по чл.27 ал.1 и 2 ЗОДНПИ (отм.) и чл.112 ал.1 и 2 ЗПКОНПИ срок за извършване на проверки и събиране на доказателства за установяване на произхода и местонахождението на имущество, за което има данни, че е придобито пряко или косвено от престъпна дейност, и съответно допустимо ли е образуване на производство по чл.28 ЗОПДИПДП (отм.), чл.74 ЗОДНПИ (отм.) и чл.153 ЗПКОНПИ след изтичане на този срок?“.

С разпореждане от 25.07.2018г. на Председателя на Върховния касационен съд е образувано тълк.д. №1/2018г. по описа на ВКС, Гражданска колегия по поставения въпрос,поради което и на основание чл.292 ГПК, производството следва да бъде спряно, до постановяване на тълкувателното решение.

Предвид изложеното Върховният касационен съд, състав на ІV г.о.

О П Р Е Д Е Л И :

СПИРА производството по ч.гр.д. №3380/2018г. по описа на ВКС, ІV г.о., до приемане на тълкувателно решение по тълк.д. №1/2018г. на ОСГК на ВКС.

Определението не подлежи на обжалване.

ПРЕДСЕДАТЕЛ:

ЧЛЕНОВЕ: